CELEX: 32014R0759
Language: da
Date: 2014-07-10 00:00:00
Title: Kommissionens gennemførelsesforordning (EU) nr. 759/2014 af 10. juli 2014 om tarifering af visse varer i den kombinerede nomenklatur

15.7.2014   
            
            
               DA
            
            
               Den Europæiske Unions Tidende
            
            
               L 207/7
            
         KOMMISSIONENS GENNEMFØRELSESFORORDNING (EU) Nr. 759/2014
   af 10. juli 2014
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
            
         
               (4)
            
            
               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.
            
         
               (5)
            
            
               Toldkodeksudvalget har ikke afgivet udtalelse inden for den af formanden fastsatte frist —
            
         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. juli 2014.
      
         
            På Kommissionens vegne
         
         
            For formanden
         
         Algirdas ŠEMETA
         
            Medlem af Kommissionen
         
      
   
   
      (1)  EFT L 256 af 7.9.1987, s. 1.
   
      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).
   
      BILAG
      
                  Varebeskrivelse
               
               
                  Tarifering (KN-kode)
               
               
                  Begrundelse
               
            
                  (1)
               
               
                  (2)
               
               
                  (3)
               
            
                  En ikke-selvkørende maskine (en såkaldt strandrenser) til at rense sandstrande, som måler ca. 4 × 2,3 × 2,3 m.
                  Den anvendes til at sigte og rense sand for urenheder, f.eks. glas, plast, cigaretskod, sugerør, dåser, sten, tang og små stykker træ.
                  Maskinen udjævner sandets overflade ved hjælp af en muldplade. Sandet sigtes derefter gennem hundredvis af tænder med returfjeder i rustfrit stål. Til sidst adskilles urenheder fra sandet og føres ned i en beholder via et transportbånd.
               
               
                  8479 10 00
               
               
                  Tarifering i henhold til almindelig tariferingsbestemmelse 1 og 6 vedrørende fortolkningen af den kombinerede nomenklatur og teksten til KN-kode 8479 og 8479 10 00.
                  Da maskinen kun sorterer affald fra sand og ikke selve sandet, er tarifering under pos. 8474 som maskiner og apparater til sortering af mineralske stoffer udelukket (se også forklarende bemærkninger til HS, pos. 8474, første stykke, punkt (I)).
                  Da maskinen anvendes til vedligeholdelse (rensning) af strande, betragtes den som maskiner og apparater til bygge- og anlægsarbejder og lign. (se også forklarende bemærkninger til HS, pos. 8479, gruppe (II), undergruppe (A), femte afsnit). Maskinen tariferes derfor under KN-kode 8479 10 00 som maskiner og apparater til bygge- og anlægsarbejder og lign.